**Nánar um niðurstöðu máls nr. 100/2020**

Alls bárust sjö umsagnir við drög að reglugerð um breytingu á reglugerð nr. 300/2018 um velferð lagardýra, varnir gegn sjúkdómum og heilbrigðiseftirlit með eldisstöðvum. Gerðar voru athugasemdir við þau mörk sem kveðið var á um í reglugerðardrögunum, þ.e. að ef niðurstaða talningar laxalúsar leiddi í ljós að meðaltals fjöldi kynþroska kvenlúsa (með eða án eggjastrengja) innan viðkomandi svæðis væri meiri en sem nemur þremur lúsum á hvern fisk tvö samliggjandi talningatímabil í röð skyldi rekstrarleyfishafi tilkynna það til Matvælastofnununar. Ráðuneytið lagði mat á allar umsagnir sem bárust ásamt dýralækni smitsjúkdóma hjá Matvælastofnun. Var ákveðið að bregðast við áðurnefndum athugasemdum. Bæði var reglugerð um fiskeldi nr. 540/2020 og reglugerð um velferð lagardýra, varnir gegn sjúkdómum og heilbrigðiseftirlit með eldisstöðvum, nr. 300/2018 breytt. Ákvæði 49. gr. reglugerðar um fiskeldi var breytt á þann veg að auk þess að innra eftirlit sjókvíaeldisstöðva feli í sér vöktun á viðkomandi sníkjudýra í samræmi við leiðbeiningar sem fram koma í viðauka VI skuli rekstrarleyfishafar einnig starfa eftir viðbragðsáætlun sem samþykkt er af Matvælastofnun. En viðbragðsáætlun skal fela í sér aðgerðir vegna viðkomu sníkjudýra í eldinu. Þá er sérstaklega kveðið á að viðbragðsáætlun skuli auk þeirra atriða sem tiltekin eru séu í viðauka VI fela í sér aðgerðir fari meðaltalsfjöldi kynþroska kvenlúsa (með eða án eggjastrengja) innan viðkomandi svæðis umfram 0,5, 1, 1,5 og 2 á hvern fisk. Viðbragðsáætlun rekstrarleyfishafa skal virkjuð þegar meðaltalsfjöldi kynþroska kvenlúsa innan viðkomandi svæðis fer umfram 0,5 á hvern fisk og skal Matvælastofunun tilkynnt um það. Þegar tilkynning um virkjun viðbragðsáætlunar berst Matvælastofnun skal stofnunin meta hvort ráðstafanir rekstrarleyfishafa samkvæmt viðbragðsáætlun nái þeim árangri sem að sé stefnt eða hvort annarra aðgerða en tilgreindar eru í viðbragðsáætlun sé þörf. Rekstraraðili skal einnig tilkynna Matvælastofnun þegar meðaltalsfjöldi kvenlúsa innan viðkomandi svæðis fer umfram 1, 1,5 og 2 á hvern fisk og þá skal Matvælastofnun meta hvort annarra aðgerða en tilgreindar eru í viðbragðsáætlun sé þörf. Matvælastofnun skal leita umsagnar Hafrannsóknastofnunar áður en ákvörðun um aðgerðir er tekin.

Jafnframt voru gerðar breytingar á viðauka VI í reglugerð um fiskeldi en þar sem kveðið á um viðbragðsáætlun vegna viðkomu sníkjudýra.

Að endingu voru gerðar þær breytingar á reglugerð um velferð lagardýra, varnir gegn sjúkdómum og heilbrigðiseftirliti með eldisstöðvum að bætt var við nýrri málsgrein í 17. gr. þar sem kveðið er á um að innra eftirlit sjókvíaeldisstöðva skuli m.a. fela í sér viðbragðsáætlun og vöktun á viðkomu laxa- og fiskilúsar skv. nánari leiðbeiningum í 49. gr. og viðauka VI í reglugerð nr. 540/2020, um fiskeldi.

Reglugerð um (3) breytingu á reglugerð um fiskeldi:

<https://www.stjornartidindi.is/Advert.aspx?RecordID=b4a1ac8d-70b1-4717-8018-8497413e7658>

Reglugerð um (1.) breytingu á reglugerð nr. 300/2018 um velferð lagardýra, varnir gegn sjúkdómum og heilbrigðiseftirlit með eldisstöðvum.

<https://www.stjornartidindi.is/Advert.aspx?RecordID=29d8cedb-fa02-4c98-9ce4-1f9e5ff66b3e>